«Адыгейм и щIыхь» медалыр Нэхущ Чэрим къыхуагъэфащэ
Къэбэрдей-Балъкъэр, Къэрэшей-Шэрджэс, Адыгэ, Ингуш, Осетие Ищхъэрэ-Алание республикэхэм я цIыхубэ артист, уэрэджыIакIуэ цIэрыIуэ Нэхущ Чэрим къыхуагъэфэщащ «Адыгейм и ЩIыхь» медалыр.
Гъатхэпэм и 25-м, Щэнхабзэм и лэжьакIуэхэм я махуэм ирихьэлIэу, Адыгэ Республикэм и щыхьэр Мейкъуапэ къалэм Чэрим щитащ «Нэхущ» зыфIища концерт гукъинэжыр. КъыжыIапхъэщ, мы концертыр мэлыжьыхьым и 27-м Нэхущым Москва къалэм и «Крокус Сити Холл»-м залышхуэм щигъэлъэгъуэну игъэхьэзыра программэм зэрыщыщыр. Мейкъуапэ и пэ къихуэу ар Черкесск, Владикавказ къалэхэм утыку къыщрахьащ.
Пшыхь гуапэр иригъэкIуэкIащ Налшык къалэ дэт Профсоюзхэм щэнхабзэмкIэ я уардэунэм и режиссер нэхъыщхьэ Гумэ Маринэ. Къызэхуэсахэм ягу дыхьащ уэрэджыIакIуэ цIэрыIуэм игъэзэщIахэр, зыхуэбгъадэ хъун щымыIэ и макъамэхэр. Куэдым фIыуэ ялъэгъуа и уэрэд дахэхэм къыдэкIуэу, Чэрим и уэрэдыщIэхэри пшыхьым утыку къыщрихьащ. КърихьэлIахэм артис-тым Iэгуауэшхуэ хуаIэтащ, пшыхьыр ягу зэрыдыхьам и щыхьэту. Концертыр ягъэдэхащ «Кабардинка» къэрал академическэ, «Каллисто» къэфакIуэ ансамблхэм, КъБР-м щIыхь зиIэ и артисткэ, къэфакIуэ пашэ Битокъу Оксанэ, макъамэ Iэмэпсымэхэм еуэхэм.
Адыгэ Республикэм и Iэтащхьэ ТхьэкIушынэ Аслъэнджэрий Нэхущ Чэрим концертым къыщыхуигъэфэщащ щIыналъэм и дамыгъэ нэхъ лъапIэ дыдэр — «Адыгейм и ЩIыхь» медалыр.
ТЕКIУЖЬ Заретэ.
